**Sektor za socijalno uključivanje**

**Javni poziv (01-2019)**

**Podrška lokalnim samoupravama za rad Savetodavnih službi za građane**

## Osnovne informacije

Program „Podrška Vlade Švajcarske razvoju opština kroz unapređenje dobrog upravljanja i socijalne uključenosti – Swiss PRO“ (Swiss PRO) poboljšaće lokalne kapacitete prvenstveno u **99 lokalnih samouprava** u regionu Šumadije i Zapadne Srbije i u regionu Južne i Istočne Srbije[[1]](#footnote-1) kako bi se primenili principi dobrog upravljanja u lokalnim politikama i propisima i time povećala socijalna kohezija. Vlada Švajcarske izdvojila je 6,9 miliona dolara za program za čije je sprovođenje odgovorna Kancelarija Ujedinjenih nacija za projektne usluge (UNOPS) u saradnji sa Stalnom konferencijom gradova i opština (SKGO).

Program mora da ispuni **dva glavna cilja:**

1. da doprinese unapređenju znanja i veština organizacija i službenika,

2. da pozitivno promeni obim i kvalitet javnih usluga koje se pružaju građanima, naročito onima iz marginalizovanih grupa.

Oba cilja dovešće do poboljšanja propisa, institucionalnih, tehničkih i ljudskih kapaciteta za unapređenje e-usluga. Osim toga, biće omogućena izgradnja kapaciteta lokalnih organizacija civilnog društva (OCD), kao i institucija koje se bave socijalnim uključivanjem i rodnom ravnopravnošću.

Uopšteno gledano, to će doprineti unapređenju vladavine prava na lokalnom nivou, povećanju odgovornosti, transparentnosti, efikasnosti i delotvornosti lokalnih samouprava (LS) i konačno, poboljšanju kvaliteta života građana, naročito građana iz marginalizovanih grupa.

Program će sprovoditi aktivnosti u koordinaciji sa ključnim institucijama na republičkom nivou, uz poštovanje nacionalnih strategija, zakona i relevantnih razvojnih dokumenata, što će doprineti održivosti, obezbediti nacionalno „vlasništvo“ i razviti nacionalne kapacitete. Sadržaj i obim programa će u značajnoj meri upotpuniti Program podrške Evropske unije razvoju opština – EU PRO.

## Obrazloženje intervencije

Na putu ka pristupanju EU Srbija ima veoma važan zadatak, a to je učešće u procesu socijalnog uključivanja. Kako bi ispunila zahteve i pratila trendove u EU, Srbija mora dalje da razvija i unapređuje institucionalni okvir i metodologiju za praćenje politika i praksi socijalnog uključivanja na lokalnom nivou.

Da bi se doprinelo smanjenju nivoa socijalne isključenosti u LS, program će pružiti podršku za uspostavljanje, organizovanje i besplatno pružanje usluga u okviru Savetodavnih službi za građane (SSG) lokalnim marginalizovanim grupama kojima je potrebno da razreše eventualna zaostala pitanja koja se odnose na njihov pristup pravima zagarantovanim u relevantnim zakonima.

Tokom poseta lokalnim samoupravama u području odgovornosti Swiss PRO programa, većina posećenih LS iskazala je interesovanje i potrebu za uspostavljanje SSG i posebno potrebu da pružaju takve usluge ranjivim građanima i građankama, naročito u seoskim područjima. Povrh toga, veoma mali broj LS ima potpuno razvijen sistem internih procedura za pružanje savetodavnih usluga marginalizovanim grupama što bi im omogućilo pristup pravima zagarantovanim u relevantnim zakonima. Nekoliko LS ne pruža nikakve savetodavne usluge, dok većina povremeno pruža neku vrstu savetodavne podrške građanima i građankama.

Da bi se to rešilo i podržale LS da znatno unaprede lokalne politike i prakse koje se odnose na ovo pitanje, program će pružiti finansijsku i tehničku pomoć odabranim LS. Ova intervencija je u skladu sa nedavno usvojenim Nacrtom zakona o besplatnoj pravnoj pomoći.[[2]](#footnote-2) Povrh toga, intervencija će pomoći LS da se na vreme pripreme za obavezu pružanja besplatne pravne pomoći i savetodavnih usluga od oktobra 2019. godine kada će zakon stupiti na snagu.

## Ciljevi intervencije

**Opšti cilj:** Podržati LS da pružaju odgovornije i transparentnije savetodavne usluge građanima i time unaprede pristup lokalnih marginalizovanih društvenih grupa[[3]](#footnote-3) njihovim pravima zagarantovanim u relevantnim zakonima.

**Posebni cilj:** Razviti metodologiju i praksu koja će uspostaviti stalan, sistemski i javno dostupan mehanizam za poboljšan pristup pravima zagarantovanim u relevantnim zakonima za najmanje 5000 građana i građanki iz marginalizovanih grupa.

## Obim intervencije

Program će direktno podržati **do 12 LS** da razviju i primene metodologiju i praksu za podršku marginalizovanim građanima i građankama za ostvarivanje prava kroz uspostavljanje, organizovanje i pružanje besplatnih savetodavnih usluga građanima u vidu administrativnih i/ili pravnih saveta/pomoći/smernica, osim zastupanja pred sudom.

Predlog projekta mora da sadrži jedan veći deo koji se odnosi na kreiranje i sprovođenje kampanje za dosezanje lokalnih marginalizovanih grupa, koja će informisati ciljne grupe o novim mogućnostima za ostvarivanje potreba da pristupe svojim pravima.

U smislu ciljnih grupa, SSG bi obuhvatile veći obim korisnika od onog predviđenog u Nacrt zakona o besplatnoj pravnoj pomoći. [[4]](#footnote-4)

## Smernice za podnosioce prijava

#### 5.1 Opšti kriterijumi za izbor

Da bi dobio podršku, podnosilac prijave mora da ispuni sledeće kriterijume:

1. **Da bude jedan od 99 gradova i opština** koji mogu da se prijave za podršku programa Swiss PRO, koji takođe pripada nerazvijenim kategorijama opština, tj. **II,** **III i IV grupi prema stepenu razvijenosti[[5]](#footnote-5)**
2. Da je podnosilac podneo **zvaničan pisani dokument kojim potvrđuje svoju spremnost za rad na poboljšanju lokalnog upravljanja** u vezi sa temom Poziva, uz stručnu i tehničku pomoć programa pri razvoju metodologije i uz finansijsku podršku programa. Podnosilac prijave bi imao samo doprinos u vidu obezbeđivanja kancelarije i kancelarijskih operativnih troškova (komunalija i drugih usluga, odnosno fiksnog telefona, struje, grejanja i interneta). Prednost imaju prostorije koje su pristupačne osobama sa invaliditetom.
3. **Jedan podnosilac prijave može da podnese samo jedan predlog projekta. Jedan podnosilac prijave može da dobije samo jedan grant.**
4. Ako projekat predviđa podršku za građane iz obližnje opštine kao rezultat **međuopštinske saradnje koja se dokazuje međuopštinskim sporazumom**, obavezno je partnerstvo između dve opštine koje predstavlja **prednost u procesu prijavljivanja.**
5. Takođe su prihvatljivi predlozi projekata koji su rezultat **partnerstva između podnosioca prijave i OCD/NVO** ili između **podnosioca prijave i registrovanog advokata.** Partnerstvo mora da bude u pisanoj formi, potpisano od strane nadležnih potpisnika s obe strane i uz jasnu raspodelu zadataka i odgovornosti.

**5.1.1. Opšti kriterijumi za izbor partnerske organizacije civilnog društva**

**U slučaju partnerstva između podnosioca i OCD/NVO**, da bi mogla da bude partner OCD mora da ispuni sledeće kriterijume:

1. da bude zvanično **registrovana najmanje 2 (dve) godine**;
2. da ima jasnu i dokazanu evidenciju o pružanju besplatnih savetodavnih usluga / pravne pomoći na prethodnim projektima koji uključuju međunarodne donatore i organizacije.

#### Odabir projekata

* Projekti će biti odabrani kroz konkurentan proces.
* Evaluaciona komisija iz organizacije UNOPS/Swiss PRO programa zadržava pravo da pozove podnosioca prijave i partnera na razgovor pre donošenja konačne odluke o prijavi.
* Swiss PRO program nema obavezu da potroši sva raspoloživa sredstva za ovu aktivnost i finansiraće samo kvalitetne projekte koji ispunjavaju određene kriterijume, na osnovu njihove relevantnosti, očekivanih ishoda/uticaja i održivosti predložene intervencije.
* Predlog projekta će biti odbačen ako nije dostavljen u skladu sa zahtevima ili je nepotpun ili je dostavljen nakon krajnjeg roka. Ova odluka će biti konačna.

• Geografska i tematska zastupljenost biće uzeta u obzir prilikom odabira LS.

#### 5.3 Trajanje projekata

Sprovođenje aktivnosti u okviru projekata trajaće **18 (osamnaest) meseci** od dana potpisivanja ugovora o grantu.

Prva tri meseca realizacije projekta obavezuju na angažovanje kvalifikovanog lica za pružanje savetodavnih usluga građanima odnosno uspostavljanje partnerstva sa organizacijom/registrovanim advokatom, opremanje prostorija, izradu promotivnog materijala i tehničku pomoć koja se odnosi na razvoj metodologije i alata za praćenje broja korisnika i pruženih usluga.

#### 5.4 Iznos grantova

Ukupan raspoloživ iznos u okviru ovog Javnog poziva je **226.500 dolara (u dinarima).** Swiss PRO program nema obavezu da potroši sva raspoloživa sredstva za ovu aktivnost i finansiraće samo projekte koji ispunjavaju određene kriterijume, odabrane kroz transparentan i konkurentan proces.

**Minimalna vrednost granta po projektu iznosi 15.100 dolara (u dinarima) a maksimalna iznosi 18.875 dolara (u dinarima).**

**5.5 Održivost**

Od podnosilaca prijave se očekuje da jasno i nedvosmisleno prikažu u prijavi kako će projekat nastaviti da funkcioniše nakon formalnog zatvaranja granta. Održivost će imati odlučujuću ulogu tokom evaluacije predloga projekata.

**5.6. Prihvatljivi troškovi**

Isključivo sledeće aktivnosti i troškovi će se smatrati prihvatljivim:

1. Plata (bruto iznos) za lice (diplomiranog pravnika) angažovanog na projektu za pružanje savetodavnih usluga građanima ukupno 15 meseci, odnosno naknada za angažovanu organizaciju / registrovanog advokata u skladu sa važećim sporazumom o partnerstvu na ukupno 15 meseci (maksimalno 55% ukupnog budžeta).
2. Opremanje kancelarije i potrošni – kancelarijski materijal, uključujući IT opremu, odnosno računar i kombinovani štampač i skener (maksimalno 15% ukupnog budžeta).
3. Troškovi za obaveznu kampanju za dosezanje korisnika. Kampanja takođe može da obuhvati troškove prevoza i promocije (maksimalno 30% ukupnog budžeta).

**5.7 Neprihvatljive aktivnosti i troškovi**

Sledeće aktivnosti i troškovi neće se smatrati prihvatljivim za finansiranje iz programa:

1. projekti koji se ne bave izričito gore navedenim temama;
2. projekti koji imaju za cilj da popune nedostatak sredstava za tekuće aktivnosti;
3. aktivnosti koje bi se mogle adekvatnije finansirati iz drugih izvora finansiranja;
4. troškovi za putovanja, posluženje i/ili konferencijske usluge koje nemaju osnov u obrazloženju projekta;
5. projekti usmereni na istraživačke ili promotivne aktivnosti bez konkretnih ishoda;
6. velike nabavke opreme/softvera bez pravog osnova u obrazloženju projekta;
7. stavke iz budžeta, uključujući kancelarijske troškove, naknade ili zarade, koji se već finansiraju iz drugih izvora (drugih projekata, drugih organizacija – javnih ili građanskih, itd);
8. troškovi iznajmljivanja prostorija/kancelarije, uključujući operativne troškove kancelarije, odnosno komunalije i druge usluge (to treba da obezbede LSU ili angažovana organizacija / registrovani advokat kao pružalac usluge);
9. svi troškovi nastali pre početka odnosno akumulirani nakon završetka projekta.

## Kriterijumi za odabir

Tehnička evaluacija primljenih predloga se sprovodi u skladu sa sledećim kriterijumima za odabir:

|  |  |
| --- | --- |
| **KRITERIJUMI** | **MAKS. BROJ BODOVA** |
| **1 Operativni kapacitet** | **15** |
| * 1. Da li podnosilac prijave ima iskustva u upravljanju projektima?

*Podnosiocima sa referencama o uspešnoj realizaciji najmanje tri ili više projekata (npr. projekti koji obuhvataju temu socijalnog uključivanja, međunarodne donatore itd.) biće dodeljeno pet (5) bodova* | 5 |
| * 1. Da li podnosilac prijave poseduje znanje o pitanjima kojima će se baviti?

*Podnosiocima sa referencama o tri ili više aktivnosti ili projekata koji se odnose na socijalno uključivanje ranjivih grupa biće dodeljeno pet (5) bodova* | 5 |
| * 1. Međuopštinska saradnja
 | 5 |
| **2 Relevantnost intervencije** | **25** |
| * 1. Koliko je relevantan predlog u odnosu na ciljeve i prioritete Javnog poziva?
 | 10 |
| * 1. Koliko su jasno definisani i strateški izabrani učesnici (krajnji korisnici, ciljne grupe)? Da li su njihove potrebe jasno definisane i da li predlog odgovara na njih na odgovarajuć način?
 | 10 |
| * 1. Da li predlog sadrži posebne elemente dodate vrednosti, poput unapređivanja rodne ravnopravnosti i jednakih mogućnosti, ili odgovora na višestruke ranjivosti (npr. u oblasti obrazovanja, zdravlja, stanovanja, društvenog angažovanja, interetničke/interkulturalne interakcije) odnosno sadrži inovacije i primere dobre prakse?
 | 5 |
| **3 Delotvornost i izvodljivost intervencije** | **15** |
| * 1. Da li su predložene aktivnosti adekvatne, praktične i u skladu sa ciljevima i očekivanim rezultatima?
 | 5 |
| * 1. Da li je akcioni plan jasan i izvodljiv?
 | 5 |
| * 1. Da li predlog sadrži objektivno proverljive pokazatelje neposrednih rezultata i ishoda intervencije?
 | 5 |
| **4 Uticaj intervencije** | **30** |
| * 1. Koliko ljudi se očekuje da će imati koristi od Savetodavnih službi za građane (po osnovu prethodne procene ili iskustva)?

 *Projekti sa najmanje 350 korisnika dobiće dvadeset (20) bodova a dodatnih deset (10) bodova će biti dodeljeno projektima koji imaju više od 500 korisnika.* | 30 |
| **5 Podsticaji za nedovoljno razvijene kategorije opština** | **5** |
| 5.1 Podnosilac je iz III ili IV grupe prema nivou razvijenosti[[6]](#footnote-6) | 5 |
| **6 Budžet i isplativost intervencije** | **10** |
| * 1. Da li su aktivnosti adekvatno unete u budžet?
 | 5 |
| * 1. Da li je odnos između predviđenih troškova i očekivanih rezultata zadovoljavajuć?
 | 5 |
| **UKUPNO BODOVA** | **100** |

U obzir će biti uzete samo prijave koje su dobile ukupan broj od minimum 60 bodova.

## Postupak prijavljivanja

####

#### 7.1. Obrasci za prijavu i prateća dokumenta

Podnosilac prijave podnosi sledeće obrasce za prijavu na srpskom jeziku**[[7]](#footnote-7):**

* **Obrazac za podnošenje prijave (Aneks 1).**
* **Obrazac za prijavu predloga projekta (Aneks 2).**
* Detaljan **predlog budžeta projekta** u vidu tabele **(Aneks 3)**. *Napominjemo* da sve nabavke koje idu preko Swiss PRO programa moraju budžetirane **bez** PDV-a, te vas molimo da navedete iznose u budžetu u skladu sa tim. Molimo vas navedite šta očekujete od Swiss PRO programa da nabavi, a šta bi bio vaš doprinos (npr. sirovine, itd). Napominjemo da u vaš doprinos realizaciji projekta mora da bude uračunat PDV.
* **Logički okvir (Aneks 4).**
* **Plan rada**, uključujući spisak ljudskih i drugih resursa **(Aneks 5)**.
* U slučaju partnerstva sa još jednom LS, OCD ili registrovanim advokatom, treba podneti Sporazum o partnerstvu ili Pismo o namerama za sklapanje Sporazuma o partnerstvu, kao i popunjeni obrazac Informacije o partnerstvu **(Aneks 6)**
* **Važna napomena**: Ako i kada evaluaciona komisija organizacije UNOPS odobri prijavu, podnosilac će o tome biti obavešten i dobiće **zahtev da prevede** predlog projekta i prateća dokumenta na engleski, jer **samo dokumenti na engleskom** mogu da budu sastavni deo Sporazuma o dodeli granta (odnosno ugovora) sa organizacijom UNOPS.
* Provera prihvatljivosti troškova na osnovu prateće dokumentacije zahtevane od strane Programa, biće izvršena samo za aplikacije koje su izabrane, u skladu sa njihovim rezultatom i unutar raspoloživih sredstava.

#### 7.2 Gde i kako poslati prijavu

* Obrazac prijave mora se podneti **mejlom u PDF formatu (potpisan, pečatiran i skeniran**) i u originalnom editabilnom formatu, koristeći *Word* i *Excel*. Potpisane, pečatirane i skenirane verzije moraju da sadrže ista dokumenta za prijavu kao i elektronske verzije u originalnom editabilnom formatu. U slučaju neslaganja prednost će imati potpisana, pečatirana i skenirana verzija.
* Podnosilac mora da dostavi obrasce prijave **na srpskom jeziku [[8]](#footnote-8).**
* Ukupna veličina mejla sa prijavom **ne sme da premaši 20 MB** jer je to maksimalno dozvoljena veličina mejla koju prihvata UNOPS server. Ako je prijava veća od 20 MB, dokumenta bi trebalo poslati u nekoliko mejlova, pri čemu pojedinačni mejlovi ne smeju da premaše prag od 20 MB. Svaki deo prijave trebalo bi numerisati u polju za predmet mejla (predmet mejla/broj).
* **Prijave se moraju dostaviti na sledeću mejl adresu**:

rsoc.applications@unops.org

Automatsko obaveštenje o isporuci uslediće posle uspešnog podnošenja elektronske prijave.

* Elektronska prijava mora se poslati sa **predmetom mejla** koji se sastoji od referentnog broja i naziva Javnog poziva (npr. Javni poziv 01-2019 – Podrška lokalnim samoupravama za rad Savetodavnih službi za građane) uključujući naziv podnosioca prijave (LS).
* **Zahteve za objašnjenje** treba poslati na sledeću mejl adresu:

rsoc.cfp.clarifications@unops.org

* **Krajnji rok za podnošenje prijava je 16. april 2019. godine.** **Sve prijave podnete posle tog roka biće odbijene.**
* Prijave/predlozi **moraju da stignu pre ponoći po lokalnom vremenu** na dan zatvaranja Javnog poziva. Podnosioci se ljubazno mole da blagovremeno podnesu prijave jer kasne isporuke zbog spore internet konekcije ili ostalih problema povezanih sa mrežom/hardverom/softverom mogu da dovedu do odbacivanja prijave kao nevažeće. Biće prihvaćene samo prijave primljene preko UNOPS mejl servera pre isteka roka.
* Podnosioci moraju da provere da li je njihova prijava potpuna pomoću kontrolne liste. **Nepotpune prijave mogu da budu odbijene.**
* Prijave poslate na neki drugi način (npr. faksom, poštom ili uručene lično) ili na neki drugi mejl, a ne na onaj koji je naveden u Javnom pozivu, biće odbijene. **Neće biti prihvaćene rukom popunjene prijave.**
* UNOPS zadržava pravo da zahteva originale dostavljenih dokumenata od podnosilaca ako/kada je neophodna originalna dokumentacija ili neki poseban dokument koji je potreban evaluacionoj komisiji.
1. **Brendiranje i vidljivost**

Od dobitnika granta se očekuje da poštuje zahteve u odnosu na komunikaciju i vidljivost koje ima Swiss PRO. Program će obezbediti dobitnicima granta odgovarajuće smernice i druge informacije pre početka realizacije projekta.

Ovi zahtevi pokrivaju pisani i vizuelni identitet Swiss PRO programa, donatora i implementacione agencije, a odnose se na štampani, elektronski i sav drugi materijal, prezentacije, banere, pozive, znakove, plakete odnosno robu kupljenu sredstvima koja su obezbedili donatori i kojima upravlja Swiss PRO.

1. **Praćenje, izveštavanje i evaluacija**

Dobitnici grantova moraju da prate svoje projekte i pripremaju relevantnu evidenciju, uključujući i fotografije, koja mora biti uključena u sve izveštaje.

Od dobitnika granta će se očekivati da dostavlja sledeće izveštaje:

* mesečne izveštaje o napretku (nakon prvog meseca i svakog 5. dana sledećeg meseca na srpskom jeziku);
* izveštaj o napretku nakon potrošenih 80% prve tranše, uključujući finansijski aspekt, koji mora da bude na engleskom jeziku;
* finalni izveštaj u kojem se procenjuje i analizira sprovedeni projekat, njegovi neposredni rezultati i ishodi, koji se podnosi 30 dana nakon završetka projekta. Finalni izveštaj obuhvata narativne i finansijske aspekte, uključujući fotografije i mora da bude na engleskom jeziku. Ovi izveštaji će se smatrati javnim informacijama.

Swiss PRO će pratiti sprovođenje i kontrolisati dobitnike grantova. Dobitnik granta može da bude ocenjen u svakom trenutku tokom realizacije projekta, a mere preduzete u skladu sa nalazima procene. Raspored plaćanja će biti povezan sa ključnim fazama projekta i nalazima dobijenim nakon poseta koje program obavi radi provere.

1. **Dodatne informacije**

Uspešni predlozi projekata moraju da pokažu svest o zahtevima dobrog upravljanja i rodnu osetljivost kroz interne kriterijume za korisnike kao i izveštavanje pomoću rodno razvrstanih podataka. Podnosilac mora jasno da ukaže kako će ranjive i marginalizovane grupe biti uključene u projekat i/ili na koji način će imati koristi od projekta.

####  Indikativni vremenski okvir

|  |  |
| --- | --- |
| **Aktivnost** | **Vremenski okvir/rok** |
| **Objavljivanje Javnog poziva** | 18. mart 2019. |
| **Informativne sesije o pozivu** | 25. marta – 3. aprila 2019. |
| **Rok za podnošenje prijava** | 16. april 2019. |
| **Informacije o rezultatima evaluacije** | kraj maja 2019.  |
| **Potpisivanje ugovora** | jun 2019. |

1. **Spisak aneksa**

**DOKUMENTA KOJA SE POPUNJAVAJU [[9]](#footnote-9):**

Aneks 1: Obrazac za podnošenje prijave (*Word* format)

Aneks 2: Obrazac za prijavu predloga projekta (*Word* format)

Aneks 3: Predlog budžeta projekta (*Excel* format)

Aneks 4: Logički okvir (*Excel* format)

Aneks 5: Plan rada

Aneks 6: Informacije o partneru (*Word* format)

**INFORMATIVNA DOKUMENTA:**

Aneks 7: Kontrolna lista za prijavu

Aneks 8: UNOPS Ugovor o donaciji sa opštim uslovima (model)

Aneks 9: Swiss PRO Narativni izveštaj o realizaciji granta (model)

Aneks 10: Swiss PRO Finansijski izveštaj o realizaciji granta (model)

Aneks 11: Spisak LS u području odgovornosti programa

1. Područje odgovornosti programa: Aleksandrovac, Aleksinac, Aranđelovac, Arilje, Babušnica, Bajina Bašta, Batočina, Bela Palanka, Blace, Bogatić, Bojnik, Boljevac, Bor, Bosilegrad, Brus, Bujanovac, Crna Trava, Čačak, Čajetina, Ćićevac, Ćuprija, Despotovac, Dimitrovgrad, Doljevac, Gadžin Han, Golubac, Gornji Milanovac, Ivanjica, Jagodina, Kladovo, Knić, Knjaževac, Koceljeva, Kosjerić, Kragujevac, Kraljevo, Krupanj, Kruševac, Kučevo, Kuršumlija, Lajkovac, Lapovo, Lebane, Leskovac, Loznica, Lučani, Ljig, Ljubovija, Majdanpek, Mali Zvornik, Malo Crniće, Medveđa, Merošina, Mionica, Negotin, Niš, Nova Varoš, Novi Pazar, Osečina, Paraćin, Petrovac na Mlavi, Pirot, Požarevac, Požega, Preševo, Priboj, Prijepolje, Prokuplje, Rača, Raška, Ražanj, Rekovac, Sjenica, Smederevo, Smederevska Palanka, Sokobanja, Surdulica, Svilajnac, Svrljig, Šabac, Topola, Trgovište, Trstenik, Tutin, Ub, Užice, Valjevo, Varvarin, Velika Plana, Veliko Gradište, Vladimirci, Vladičin Han, Vlasotince, Vranje, Vrnjačka Banja, Zaječar, Žabari, Žagubica, Žitorađa. [↑](#footnote-ref-1)
2. <https://www.paragraf.rs/dnevne-vesti/180117/180117-vest15.html> [↑](#footnote-ref-2)
3. Swiss PRO program smatra da su sledeće društvene grupe, iz gradskih i seoskih područja, marginalizovane grupe: Romi/Romkinje, starija lica (posebno lica iznad 65 godina starosti); osobe sa invaliditetom; žene; deca i mladi (15 do 24 godine starosti); jednoroditeljske porodice; dugoročno nezaposlena lica; nacionalne i verske manjine; izbeglice; interno raseljena lica i povratnici; uopšte osobe pogođene ekstremnim siromaštvom i svi ostali višestruko ranjivi pojedinci/grupe. [↑](#footnote-ref-3)
4. Vidi član 4. Nacrta zakona o besplatnoj pravnoj pomoći: <https://www.paragraf.rs/dnevne-vesti/180117/180117-vest15.html> [↑](#footnote-ref-4)
5. Vidi član 11, stavove 3. i 4. Zakona o regionalnom razvoju: <https://www.paragraf.rs/propisi/zakon_o_regionalnom_razvoju.html> [↑](#footnote-ref-5)
6. Vidi fusnotu br. 5 u okviru 5.1. Opšti kriterijumi za izbor. [↑](#footnote-ref-6)
7. Podnosilac prijave može da odabere da podnese sve potrebne dokumente samo na engleskom jeziku, ukoliko je izvodljivo u ovoj fazi procesa. [↑](#footnote-ref-7)
8. Vidi važnu napomenu na kraju dela 7.1 Obrasci za prijavu i prateća dokumenta. [↑](#footnote-ref-8)
9. Odeljak 7.1 Javnog poziva. [↑](#footnote-ref-9)